༈གཤིན་རྗེ་གཤེད་ནག་པོའི་འཁོར་ལོ་ལྟེབ་ཚུལ་གྱི་མན་ངག་ཟིན་བྲིས་ཡང་ཆུང་བ་བཞུགས་པའི་དཔེ་དམ་པར་བྱའོ།།༈ན་མ་ཤྲཱི་ཡ་མནྟ་ཀ་ཡ།དཔལ་གཤིན་རྗེ་གཤེད་ནག་པོའི་འཁྲུལ་འཁོར་གྱི་འཁོར་ལོའི་ལྟེ་བའི་ཡི་གེ་བྲི་ཚུལ།འཁོར་ལོའི་ལིངྒ་དང་།སྤྲ་ཚིལ་གྱི་ལིངྒ་གཉིས་འབྲི་ཚུལ་དང་།འཁོར་ལོ་ལྟེབ་ཚུལ་གྱི་མན་ངག་རྣམས་བླ་མ་གོང་མ་རྣམས་ཀྱིས་ཟབ་པར་བྱེད་ནས་གཞུང་དང་ཡིག་ཆུང་གཉིས་གང་ལ་ཡང་མ་བཀོད་ཅིང་སློབ་དཔོན་གྱི་ཕྱག་བཞེས་བལྟ་དགོས་པའི་ཟབ་གནད་དུ་ཡོད་པ་ལ།འདིར་དེ་རྣམས་བརྗེད་དོགས་པའི་མན་ངག་ཟིན་བྲིས་སུ་བྱས་པ་ཡིན་ནོ།།དེ་ལ་འཁོར་ལོ་དཔེ་ཆུང་ལྟར་བྲི་བ་དེའི་དབུས་རེ་མིག་ལྔ་པའི་དབུས་སུ་ཡིག་གསར་གྱི་ཡི་གེ་ཡ་བྲིས་པའི་ནང་དུ་དགྲའི་མིང་རུས་པ་ཚེ་དང་བཅས་པ་བྲིས་པའི་མཐར།དགྲ་བོ་འདི་ཞེས་བྱ་བ་ལས་ཀྱི་གཤིན་རྗེ་གཤེད་འཁོར་དང་བཅས་པ་ལ་ད་ལྟ་ཉིད་དུ་བསད་པ་དང་།ཟས་སྐལ་དུ་གཏད་དོ་མ་ཤོར་ཅིག།ཅེས་བྲིའོ།།ཡིག་གསར་ཞེས་པ་ནི།གཤིན་རྗེའི་སྲོག་སྙིང་ཡ་ཡིན་ལ།གསར་བ་ནི་རྣོ་མྱུར་དང་ལྡན་པ་ཡིན་པའི་ཕྱིར།ཁ་ཅིག།ལཉྩ་ཝརྡྷུ་ཨོ་རྒྱན་སོགས་ཀྱི་ཡི་གེ་བྲིས་ན་འཐད་ཟེར་བ་འདུག་སྟེ།འདིར་རྭ་ལོ་ཙཱ་བའི་མན་ངག་དམ་པའོ།།རེ་མིག་གི་ཟུར་བཞི་ལ་ལིངྒ་བཤོང་ན་སྙིང་ཁར་མིང་རུས་དང་བཅས་པ་བྲིའོ།།གཞན་རྣམས་དཔེ་རིས་དང་མཚུངས།ལིངྒ་དཔེ་ཆུང་ལྟ་བུ་ལ་རྩ་ནག་བཅུ་བདུན་གྲུ་གསུམ་བཅུ་བདུན།དེའི་ནང་དུ་གཤིན་རྗེའི་སྲོག་སྙིང་བཅུ་བདུན་སྔགས་མགོ་ནང་དུ་བསྟན་པ་བྲིས།དབུས་སྙིང་ཁའི་ཡི་གེ་ཡ་ཡིག་དབུ་ཅན་གྱི་ནང་དུ་ཎྲྀ་བྲིས་པའི་མཐར།དགྲ་བོ་དམ་ཉམས་འདི་ཞེས་བྱ་བའི་ལུས་ངག་ཡིད་གསུམ་མཁར་རྗེ་དབང་ཐང་དང་བཅས་པ་ཐམས་ཅད་ལས་ཀྱི་གཤིན་རྗེ་འཁོར་དང་བཅས་པ་ལ་བསད་སྐལ་དང་སྐལ་ནོར་སྐལ་དུ་གཏད་དོ་མ་ཤོར་ཅིག་བྱ་བ་བྲིས།ལིངྒ་དེའི་ཕྱི་རོལ་ཏུ་གཤིན་རྗེ་རེ་རེ་ནས་མིང་བྲིས་ལ་དགྲ་བོ་འདི་ཞེས་བྱ་བ་བསད་སྐལ་ཟས་སྐལ་ནོར་སྐལ་དུ་གཏད་དོ།།མ་ཤོར་ཅིག་བྱ་བ་གཤིན་རྗེའི་ཁ་མིག་གང་བས་དགྲ་བོ་གཅིག་ལས་མེད་ཀྱང་མིང་བརྒྱ་བྲིས་དགོས་པ་ཡིན་ནོ།།མཐར་དམོད་བཅོལ་ཤེས་ཚད་ཀྱི་བསྐོར་བའི་ཕྱི་རོལ་དུ་ཛ་དང་རྒྱ་གྲམ་གྱིས་བསྐོར་ཟག་རྫས་བྱུག་གོ།དེ་ནས་ཡིག་ཆུང་དུ་ཡོད་པ་ལྟར་གཤིན་རྗེ་ཕོ་མོ་གཉིས་དང་ལིངྒའི་མགོ་ཕྱོགས་གཅིག་ཏུ་བསྟན་ནོ།།ཡི་གེ་རྣམས་ཡེ་མ་འཛོལ་བ་གཅིག་ཐོག་ཏུ་གཅིག་ཕེབས་པ་ལ།ཁྱི་ར་བྱ་འུག་གི་ཀླད་པ་གང་རྙེད་ཀྱིས་ལིངྒ་དང་སྟེང་འོག་གི་འཁོར་ལོའི་མཚམས་རྣམས་སུ་བྱུག་པས་ཡི་གེ་རྣམས་མི་འཛོལ་ཞིང་སྒྲུབ་པ་མྱུར་བའི་དགོས་པ་ཆེན་པོ་ཡོད་གསུང་ངོ་།།དེ་ནས་སྒྲུབ་པ་རྣོ་མྱུར་གྱི་ལྟེབ་ལུགས་མང་དུ་ཡོད་པ་ལས།འདི་ནི་ལྟེབ་ལུགས་བྲང་ཐུམ་པའམ་མཚོན་པ་སྣོལ་བ་ལྟ་བུའི་ལྟེབ་ན་རང་ལ་འཁུ་ལྡོག་མེད་ཅིང་དགྲ་ལ་མྱུར་བའི་མན་ངག་དམ་པའོ།།དེ་ཡང་ལྟེབ་ལུགས་ནི།ཟུར་བཞི་ནས་ཆ་སྙོམས་པར་ཚུར་གནམ་འཁོར་གྱི་སྟེང་དུ་ལྟེབ་པ་ལ།ཡིག་གསར་ཡའི་ཐོག་ཏུ་མ་སླེབ་ཙམ་དུ་མནན།དེ་ཡང་གཡས་ཀྱི་དེ་ཚུར་ལྟེབ།གཡོན་གྱི་དེ་ཚུར་ལྟེབ།དེ་ནས་ཞབས་ནས་ཡར་ལྟེབ།ཡང་མགོ་ནས་མར་ལྟེབ་པ་དང་།དབུས་ཀྱི་རིགས་ལྔའི་ཡི་གེ་རྣམས་ལ་ལྟེབ་ཆག་མ་འཕོག་པ་བླ་མའི་ཕྱག་ལེན་ལྟར་ལྟེབ་པའི་ཕྱི་རོལ་རོ་སྐྲའི་སྐུད་པས་རྒྱ་གྲམ་དུ་བཅིངས་ལ།གཞུང་དང་མན་ངག་ཏུ་ཡོད་པ་ལྟར་ཐོད་པར་བཅུག་ལ་སྒྲུབ་པ་ལ་འཇུག་གོ།གཞན་ཡང་ཞི་རྒྱས་དབང་རྣམས་ལ་དར་ལྟེབ་ལྟ་བུ་བྱ་གསུངས་པ་ནི།དབུས་ཀྱི་རེ་མིག་ལྔ་མ་ཉམས་པ་ལ་བསྲུང་བ་ལྟར་ལྟེབ་པ་གཙོ་ཆེ་བར་བྱ་གསུངས་སོ།།མནན་བསྐྲད་ཐམས་ཅད་ལ་རྦ་རླབས་ལྟ་བུར་ལྟེབ་གསུངས་པ་ནི།ལྟེ་བའི་ཡི་གེ་ལྔ་མ་ཉམས་པ་ལ་གཅིག་ཕྱི་ལ་ལྟེབ་གཅིག་ནང་ལ་ལྟེབ་པ་སོགས་བླ་མའི་ཕྱག་ལེན་ལ་ལྟོས་ཤིག།འདི་རྩུབ།འཁུ་ལྡོག་ཆེ་བར་ཡོད་འདུག་གསུང་འདུག།གྲུབ་ཐོབ་དཔལ་འཛིན་གྱིས་གསུངས་པ་ཡིན་ནོ།།ཞིང་བཅུ་དག་ནི་རུ་ཏྲ་ལ།ཞག་བདུན་དག་གིས་བསྒྲལ་འདོད་ན།སྔོན་དུ་གཟའ་སྐར་ཐེབས་བཟློག་ལེགས་པར་རྩིས་ལ་དགུ་སྟོང་གི་ཉི་མ་ལ་དུས་མཚུངས་པར་བྱའོ།།ཡར་ངོ་ལ་བབས་པའི་ཚེ་རང་ཉིད་བསྲུང་འཁོར་བསྒོམ་པ་སོགས་ལ་འབད་པར་བྱའོ།།འདི་ནི་རབ་འབྱམས་མདོ་རྒྱུད་དུ་མའི་དོན་ལ་མཁས་ཤིང་།རབ་མཆོག་སྔགས་ཀྱི་དེ་ཉིད་མངོན་སུམ་དུ་གཟིགས་པ།བཅོམ་ལྡན་འདས་རྡོ་རྗེ་འཇིགས་བྱེད་དང་གཉིས་སུ་མ་མཆིས་པ།གཞུང་དང་མན་ངག་ཕྱག་ལེན་ལ་རང་འདོད་བློའམ་དྲི་མ་གོས་པ།དཔལ་ལྡན་བླ་མ་དམ་པ་མཁས་གྲུབ་ཆོས་ཀྱི་རྗེའི་གསུང་ཇི་ལྟ་བ་བཞིན་དུ།མདོ་སྨད་པ་ངག་དབང་གྲགས་པས་བསྟན་པ་ལ་དམིགས་ནས་ཞལ་ཤེས་རྣམས་ཟིན་བྲིས་སུ་བྱས་པའོ།།རང་ཉིད་གཅིག་པུས་ཀྱང་མན་ངག་ཇི་ལྟ་བ་བཞིན་དུ་ཉམས་སུ་བླངས་པ་ལ་བརྟེན་ནས་དྲག་པོ་མངོན་སྤྱོད་ཀྱི་ལས་ཐོགས་མེད་དུ་གྲུབ་པའི་གདམས་པ་ཡང་འདིའོ།།ང་རྒྱལ་ཤེས་འདོད་བློ་ནི་མ་མཆིས་ཏེ།།སངས་རྒྱས་བསྟན་པའི་ཆེད་དུ་ཉམས་སུ་བླངས།།ལྟ་ལོག་བོན་པོའི་མགོ་ལ་ཚད་མདའ་རྒྱབ།།རྒྱ་བྱེད་མཁའ་སྤྱོད་གནས་སུ་བཛྲ་མུ།།ད་རུང་མངོན་སྤྱོད་འདི་ནི་སྒྲུབ་སྙིང་འདོད།།གདམ་ངག་དཔེ་ལ་མ་བཞག་ཉམས་སུ་ལོངས།།ཧེ་ཧེ།རང་གི་སློབ་མ་སྔགས་འཆང་རྡོ་རྗེ་དབང་ཕྱུག་གི་ངོ་མ་ཆོག་པས་ཟིན་བྲིས་སུ་བྱས་པ་འདི་སངས་རྒྱས་ཀྱི་བསྟན་པ་བསྲུང་བའི་རྒྱུར་གྱུར་ཅིག།ས་མ་ཡ་གུ་ཧྱ།